62023CJ0239_RES
Kawża C‑239/23
Karl und Georg Anwander GbR Güterverwaltung
vs
Land Baden-Württemberg
(talba għal deċiżjoni preliminari, imressqa mill-Verwaltungsgericht Sigmaringen)
Sentenza tal-Qorti tal-Ġustizzja (It-Tieni Awla) tas‑17 ta’ Ottubru 2024
“Rinviju għal deċiżjoni preliminari – Politika agrikola komuni (PAK) – Finanzjament mill-Fond Agrikolu Ewropew għall-Iżvilupp Rurali (FAEŻR) – Regolament (UE) Nru 1305/2013 – Artikoli 31 u 32 – Pagamenti għal żoni suġġetti għal restrizzjonijiet naturali jew restrizzjonijiet speċifiċi oħra – Żoni muntanjużi – Allowance kumpensatorja – Dispożizzjonijiet amministrattivi nazzjonali li jeskludu l-ħlas ta’ din l-allowance għal żoni eliġibbli li jinsabu f’reġjun tal-istess Stat Membru bħal dak tas-sede tal-azjenda agrikola – Dispożizzjonijiet li jużaw is-sede tal-azjenda agrikola bħala kundizzjoni għall-għoti tal-imsemmija allowance kumpensatorja”
Agrikoltura – Politika agrikola komuni – Finanzjament mill-FAEŻR – Għajnuna għall-iżvilupp rurali – Pagamenti għal żoni suġġetti għal restrizzjonijiet naturali jew restrizzjonijiet speċifiċi oħra – Kundizzjoni għall-għoti – Esklużjoni ta’ żoni eliġibbli li jinsabu barra mit-territorju tar-reġjun ta’ Stat Membru li jipprevedi tali pagament fil-programm ta’ żvilupp rurali tiegħu – Ammissibbiltà – Kundizzjoni marbuta mal-post tas-sede tal-azjenda agrikola tal-bidwi – Inammissibbiltà
(Artikolu 40(2) TFUE; Regolament tal-Parlament Ewropew u tal-Kunsill Nru 1305/2013, kif emendat bir-Regolament 2017/2393, il-punt (b) tat-tieni subparagrafu tal-Artikolu 2(1) u l-Artikoli 31, 32, 60, 65 u 66)
(ara l-punti 46 sa 51, 57, 58, 60, 61, 63 sa 65, u d-dispożittiv 1)
Agrikoltura – Politika agrikola komuni – Finanzjament mill-FAEŻR – Għajnuna għall-iżvilupp rurali – Pagamenti għal żoni suġġetti għal restrizzjonijiet naturali jew restrizzjonijiet speċifiċi oħra – Dritt għall-ħlas mogħti direttament mid-dritt tal-Unjoni – Kundizzjoni
(Regolament tal-Parlament Ewropew u tal-Kunsill Nru 1305/2013, kif emendat bir-Regolament 2017/2393, Artikolu 13, l-ewwel subparagrafu tal-Artikolu 31(1) u l-Artikolu 31(2))
(ara l-punti 68 sa 73, u d-dispożittiv 2)
Agrikoltura – Politika agrikola komuni – Finanzjament mill-FAEŻR – Għajnuna għall-iżvilupp rurali – Pagamenti għal żoni suġġetti għal restrizzjonijiet naturali jew restrizzjonijiet speċifiċi oħra – Debitur tal-ħlas
(Regolament tal-Parlament Ewropew u tal-Kunsill Nru 1305/2013, kif emendat bir-Regolament 2017/2393, il-punt (b) tat-tieni subparagrafu tal-Artikolu 2(1) u l-Artikolu 31(1))
(ara l-punti 75 sa 77, u d-dispożittiv 3)
Sunt
Adita b’talba għal deċiżjoni preliminari mill-Verwaltungsgericht Sigmaringen (il-Qorti Amministrattiva ta’ Sigmaringen, il-Ġermanja), il-Qorti tal-Ġustizzja ppreċiżat il-kundizzjonijiet għall-għoti ta’ pagamenti favur żoni muntanjużi u żoni oħra suġġetti għal restrizzjonijiet naturali jew restrizzjonijiet speċifiċi oħra previsti fl-Artikolu 31 tar-Regolament Nru 1305/2013 (
1
).
Il-kumpannija Karl und Georg GbR Anwander Güterverwaltung kienet tmexxi maħleb fil-Ġermanja, fir-reġjun tal-fruntiera bejn il-Land Baden-Württemberg (il-Land ta’ Baden-Württemberg) u l-Freistaat Bayern (il-Land ta’ Bayern). Is-sede tal-azjenda agrikola tagħha kienet tinsab f’Baden-Württemberg. Hija kellha madwar 100 ettaru f’dan il-Land u madwar 27 ettaru f’Bayern. Dawn is-superfiċji kollha kienu jinsabu f’żona muntanjuża u kienu ġew ikklassifikati, mill-awtoritajiet ta’ dawn il-Länder, bħala superfiċji eliġibbli għall-għajnuna tal-Unjoni Ewropea għaż-żoni muntanjużi.
Fl‑2019, il-kumpannija ressqet quddiem l-awtorità kompetenti tal-Land ta’ Baden-Württemberg talba għal għajnuna għal dawn is-superfiċji kollha. Din it-talba kienet ġiet miċħuda fir-rigward tas-superfiċi li jinsabu f’Bayern, minħabba li dawn ma kinux jinsabu fil-Baden-Württemberg.
Wara ċ-ċaħda tal-ilment tagħha kontra dan ir-rifjut parzjali tal-awtorità kompetenti, il-kumpannija kienet adixxiet lill-qorti tar-rinviju sabiex tikseb l-għoti ta’ għajnuna għas-superfiċji li jinsabu f’Bayern. F’dan il-kuntest, din il-qorti staqsiet lill-Qorti tal-Ġustizzja dwar il-portata tal-marġni ta’ evalwazzjoni li kellhom l-Istati Membri u r-reġjuni tagħhom sabiex jiddeterminaw il-kundizzjonijiet għall-għoti ta’ allowances kumpensatorji għal żoni muntanjużi u għal żoni oħra suġġetti għal restrizzjonijiet naturali jew restrizzjonijiet speċifiċi oħra. Barra minn hekk, hija staqsiet, minn naħa, jekk ir-Regolament Nru 1305/2013 kienx jagħti direttament lill-bdiewa kkonċernati dritt għall-ħlas ta’ tali allowance u, min-naħa l-oħra, fil-konfront ta’ liema awtorità dan id-dritt għall-ħlas seta’ għalhekk jiġi invokat.
Il‑kunsiderazzjonijiet tal‑Qorti tal‑Ġustizzja
Fl-ewwel lok, fir-rigward tal-kundizzjonijiet għall-għoti ta’ allowance kumpensatorja lill-bdiewa li jinsabu f’żoni muntanjużi u f’żoni oħra suġġetti għal restrizzjonijiet naturali jew restrizzjonijiet speċifiċi oħra, l-ewwel nett, il-Qorti tal-Ġustizzja tat deċiżjoni dwar il-possibbiltà, għal reġjun ta’ Stat Membru, li jillimita l-għoti ta’ tali allowance għaż-żoni eliġibbli li kienu jinsabu fit-territorju tiegħu.
F’dan ir-rigward, hija enfasizzat li ż-żoni muntanjużi u ż-żoni l-oħra suġġetti għal restrizzjonijiet li għalihom bidwi seta’ jibbenefika minn allowance kumpensatorja kienu ddelimitati, abbażi tal-Artikolu 32 tar-Regolament Nru 1305/2013, fil-programmi nazzjonali jew reġjonali kkonċernati. Minn dan isegwi li, meta Stat Membru jkun għażel li jistabbilixxi sensiela ta’ programmi reġjonali, huma r-reġjuni kkonċernati li għandhom jagħżlu l-miżuri li jkollhom jittieħdu sabiex jintlaħqu l-għanijiet fil-qasam tal-iżvilupp rurali, fosthom, jekk ikun il-każ, dik prevista fl-Artikolu 31 ta’ dan ir-regolament, u li jintegrawhom fil-programmi rispettivi tagħhom. Fil-fatt, il-programmi reġjonali differenti għandhom natura distinta u awtonoma.
Għalhekk, meta tiġi adottata programmazzjoni reġjonali tal-miżuri kkonċernati, huwa inerenti fl-istruttura tar-Regolament Nru 1305/2013 li l-marġni ta’ evalwazzjoni li għandhom ir-reġjuni tal-Istati Membri jkun jista’ jiġi implimentat biss fil-programmi reġjonali tagħhom u, f’dan il-każ, biss fir-rigward tat-territorju tal-awtorità reġjonali kkonċernata. Bl-istess mod, reġjun ta’ Stat Membru la jista’ jiddelimita żoni eliġibbli u lanqas jagħti allowances kumpensatorji għal tali żoni barra mit-territorju tiegħu, peress li limitazzjoni territorjali tal-għoti ta’ dawn l-allowances hija inerenti għall-istess struttura.
It-tieni nett, il-Qorti tal-Ġustizzja qieset li l-għoti ta’ din l-allowance ma setax madankollu jiddependi mill-post tas-sede tal-azjenda agrikola tal-bidwi. Fil-fatt, il-kriterji ta’ delimitazzjoni taż-żoni eliġibbli stabbiliti mill-Artikolu 32 tar-Regolament Nru 1305/2013 huma marbuta mal-karatteristiċi biofiżiċi jew naturali taż-żoni kkonċernati, jiġifieri ma’ elementi oġġettivi li jirriżultaw mill-proprjetajiet naturali taż-żoni inkwistjoni.
Issa, minn naħa, is-sede tal-azjenda agrikola tal-bidwi ma kinitx tinsab fost dawn il-kriterji u ma kellha ebda rabta mal-karatteristiċi biofiżiċi jew naturali ta’ żona, li wasslu għall-eliġibbiltà tagħha bħala żona suġġetta għal restrizzjonijiet. Min-naħa l-oħra, meta jintroduċi kundizzjoni supplimentari ta’ eliġibbiltà fil-programm tiegħu għall-iżvilupp rurali, Stat Membru jew reġjun ta’ Stat Membru jkun qiegħed jiddevja, fl-eżerċizzju tal-marġni ta’ evalwazzjoni mogħtija lilu, mill-kundizzjonijiet elenkati b’mod eżawrjenti mill-Artikoli 31 u 32 tar-Regolament Nru 1305/2013 dwar id-delimitazzjoni taż-żoni eliġibbli kif ukoll l-istatus ta’ bidwi attiv, u b’hekk jippreġudika l-effett utli ta’ dawn id-dispożizzjonijiet u jikser il-prinċipju ta’ nondiskriminazzjoni stabbilit fl-Artikolu 40(2) TFUE.
Fit-tieni lok, għal dak li jirrigwarda l-eżistenza ta’ dritt għall-ħlas ta’ tali allowance li rriżulta direttament mir-Regolament Nru 1305/2013, il-Qorti tal-Ġustizzja fakkret li l-Istati Membri jew ir-reġjuni tagħhom jistgħu, ċertament, jagħżlu x’jinkludu jew le fil-programmi ta’ żvilupp rurali tagħhom. Barra minn hekk, il-ħlas ta’ allowance kumpensatorja fis-sens tal-Artikolu 31 tar-Regolament Nru 1305/2013 ma jistax jiġi kklassifikat bħala miżura li l-Istati Membri jew ir-reġjuni tagħhom għandhom obbligatorjament jintegraw fil-programmi tagħhom.
Madankollu, mill-formulazzjoni tal-ewwel subparagrafu tal-Artikolu 31(1) u tal-Artikolu 31(2) tar-Regolament Nru 1305/2013 jirriżulta li, meta Stat Membru jew reġjun ta’ Stat Membru jipprevedi pagamenti għal żoni suġġetti għal restrizzjonijiet, li jkunu ġew iddelimitati bħala żoni eliġibbli, kull “bidwi attiv”, fis-sens tal-Artikolu 9 tar-Regolament Nru 1307/2013, għandu dritt għall-ħlas ta’ tali allowance.
Min-naħa l-oħra, meta pagament għal tali żoni ma jkunx previst fil-programm ta’ żvilupp rurali kkonċernat, ebda dritt għall-ħlas ta’ allowance kumpensatorja ma jista’ jinħoloq favur il-bdiewa li jagħmlu użu agrikolu minn superfiċji agrikoli f’dawn iż-żoni.
Fl-aħħar lok, għal dak li jirrigwarda l-eżiġibbiltà tal-allowance, il-Qorti tal-Ġustizzja indikat li d-dritt ta’ bidwi attiv għall-ħlas ta’ allowance kumpensatorja jista’ jiġi invokat biss fil-konfront tal-awtorità territorjali li tkun iddeċidiet, fil-programm ta’ żvilupp rurali tagħha, li tagħti l-ħlas ta’ allowances kumpensatorji biss għaż-żoni eliġibbli li jkunu jinsabu fit-territorju tagħha.
(
1
)	Regolament (UE) Nru 1305/2013 tal-Parlament Ewropew u tal-Kunsill tas‑17 ta’ Diċembru 2013 dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) u li jħassar ir-Regolament tal-Kunsill (KE) Nru 1698/2005 (ĠU 2013, L 347, p. 487, rettifika fil-ĠU 2016, L 130, p. 1), kif emendat bir-Regolament (UE) 2017/2393 tal-Parlament Ewropew u tal-Kunsill tat‑13 ta’ Diċembru 2017 (ĠU 2017, L 350, p. 15) (iktar ’il quddiem ir-“Regolament Nru 1305/2013”).